CELEX: 32019D0814
Language: et
Date: 2019-05-17 00:00:00
Title: Nõukogu rakendusotsus (EL) 2019/814, 17. mai 2019, millega antakse Itaaliale luba kohaldada kindlaksmääratud geograafilistes piirkondades kütteks kasutatava gaasiõli ja veeldatud naftagaasi vähendatud maksumäärasid vastavalt direktiivi 2003/96/EÜ artiklile 19

21.5.2019   
               
               
                  ET
               
               
                  Euroopa Liidu Teataja
               
               
                  L 133/20
               
            
         NÕUKOGU RAKENDUSOTSUS (EL) 2019/814,
         17. mai 2019,
         millega antakse Itaaliale luba kohaldada kindlaksmääratud geograafilistes piirkondades kütteks kasutatava gaasiõli ja veeldatud naftagaasi vähendatud maksumäärasid vastavalt direktiivi 2003/96/EÜ artiklile 19
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 27. oktoobri 2003. aasta direktiivi 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik, (1) eriti selle artikli 19 lõiget 1,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Direktiivi 2003/96/EÜ artikli 19 lõike 1 alusel on Itaalial lubatud kohaldada teatavates eriti ebasoodsas olukorras olevates geograafilistes piirkondades kütteks kasutatava gaasiõli ja veeldatud naftagaasi vähendatud aktsiisimäärasid. Viimane luba anti kuni 31. detsembrini 2018 nõukogu rakendusotsusega 2014/695/EL (2).
                  
               
                     (2)
                  
                  
                     31. oktoobri 2018. aasta kirjas küsisid Itaalia ametiasutused luba kohaldada teatavates eriti ebasoodsas olukorras olevates geograafilistes piirkondades kütteks kasutatava gaasiõli ja veeldatud naftagaasi vähendatud maksumäärasid, jätkates mõnes piirkonnas otsuse 2014/695/EL kohast praktikat enne kõnealuse otsuse kehtivuse kaotamist. Itaalia ametiasutused taotlesid luba ajavahemikuks 1. jaanuarist 2019 kuni 31. detsembrini 2024. Itaalia ametiasutused esitasid lisateabe ja selgitused 14. detsembril 2018.
                  
               
                     (3)
                  
                  
                     Itaalia territooriumi kliima- ja geograafilised tingimused on väga mitmekesised. Võttes arvesse territooriumi eripära, on Itaalia kehtestanud vähendatud maksumäärad gaasiõlile ja veeldatud naftagaasile, et osaliselt korvata teatavate geograafiliste piirkondade elanike jaoks ülemäära kõrgeid küttekulusid.
                  
               
                     (4)
                  
                  
                     Erinevad maksumäärad põhinevad objektiivsetel kriteeriumidel ja nende eesmärk on asetada maksuvähendust saada võivate piirkondade elanikud võrdsemale alusele ülejäänud Itaalia elanikega, vähendades nende ülemäära kõrgeid küttekulusid, mis on tingitud rasketest kliimatingimustest või raskustest kütuse hankimisel võrreldes ülejäänud Itaalia territooriumiga.
                  
               
                     (5)
                  
                  
                     Vähendatud maksumäärasid kohaldatakse geograafilistes piirkondades, mis vastavad ühele järgmistest kriteeriumidest: a) kõige raskemad kliimatingimused Itaalia territooriumil, st presidendi 26. augusti 1993. aasta dekreedi nr 412 (3) kohaselt vööndisse F kuuluvad omavalitsusüksused, b) rasked kliimatingimused, millele lisanduvad raskused kütuse hankimisel, st presidendi 26. augusti 1993. aasta dekreedi nr 412 kohaselt vööndisse E kuuluvad omavalitsusüksused, ning c) geograafiline isoleeritus koos raskuste ja suurte kuludega kütuse hankimisel: Sardiinia ja väikesaared. Vähendatud maksumäärasid tuleks kohaldada ainult kuni maagaasivõrgu valmimiseni asjaomastes omavalitsusüksustes.
                  
               
                     (6)
                  
                  
                     Komisjon vaatas taotletava meetme läbi ja leidis, et kõnealuse meetme rakendamine ei moonuta konkurentsi ega takista siseturu toimimist ning ei ole vastuolus liidu keskkonna-, energia- ja transpordipoliitikaga. Nii gaasiõli kui ka veeldatud naftagaasi vähendatud maksumäär jääks endiselt kõrgemaks kui direktiivis 2003/96/EÜ sätestatud liidu madalaimad maksustamistasemed ja see vähendaks asjaomastes geograafilistes piirkondades tekkivaid täiendavaid küttekulusid vaid osaliselt.
                  
               
                     (7)
                  
                  
                     Seepärast tuleks anda Itaaliale direktiivi 2003/96/EÜ artikli 19 lõike 2 alusel luba kohaldada kindlaksmääratud geograafilistes piirkondades kütteks kasutatava gaasiõli ja veeldatud naftagaasi vähendatud maksumäärasid kuni 31. detsembrini 2024. Nimetatud sätte kohaselt peavad kõik kõnealuse artikli alusel antavad load olema ajaliselt rangelt piiritletud.
                  
               
                     (8)
                  
                  
                     Selleks et pakkuda asjaomastele geograafilistele piirkondadele piisaval määral kindlust, tuleks luba anda kuueks aastaks. Kuid selleks, et mitte kahjustada kehtiva õigusraamistiku üldist arengut tulevikus, on asjakohane sätestada, et kui nõukogu peaks aluslepingu artikli 113 alusel kehtestama üldise muudetud süsteemi energiatoodete maksustamiseks ning käesolevas otsuses antav luba ei oleks sellega kooskõlas, peaks käesolev otsus kaotama kehtivuse päeval, mil hakatakse kohaldama kõnealuseid muudetud süsteemi käsitlevaid norme.
                  
               
                     (9)
                  
                  
                     Selleks et meedet saaks kohaldada katkematult vähendatud aktsiisimäära loa suhtes, mis anti otsusega 2014/695/EL, mis kaotas kehtivuse 31. detsembril 2018, oleks asjakohane kohaldada käesolevat otsust alates 1. jaanuarist 2019.
                  
               
                     (10)
                  
                  
                     Käesolev otsus ei piira liidu riigiabi eeskirjade kohaldamist,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Itaaliale antakse luba kohaldada kütteks kasutatava gaasiõli ja veeldatud naftagaasi vähendatud maksumäära järgmistes ebasoodsas olukorras olevates geograafilistes piirkondades:
               
                           a)
                        
                        
                           presidendi 26. augusti 1993. aasta dekreedi nr 412 kohaselt kliimavööndisse F kuuluvad omavalitsusüksused;
                        
                     
                           b)
                        
                        
                           presidendi 26. augusti 1993. aasta dekreedi nr 412 kohaselt kliimavööndisse E kuuluvad omavalitsusüksused;
                        
                     
                           c)
                        
                        
                           Sardiinia ja väikesaarte, st kõigi Itaalia saarte (v.a Sitsiilia) omavalitsusüksused.
                        
                     
            
               2.   Et vältida ülekompenseerimist, ei tohi maksuvähendus olla suurem kui täiendavad küttekulud asjaomastes piirkondades. Sellest tulenevalt ei tohi maksuvähendus eriti lõike 1 punktis c sätestatud piirkondade puhul viia hinda Itaalia maismaaosa sama kütteaine hinnast madalamale tasemele.
            
            
               3.   Vähendatud maksumäär vastab direktiivis 2003/96/EÜ kehtestatud nõuetele, eelkõige kõnealuse direktiivi artiklis 9 sätestatud maksustamise alammääradele.
            
         
         
            Artikkel 2
            Artikli 1 lõike 1 punktides b ja c osutatud geograafiliste piirkondade maksuvähenduse tingimuseks on asjaolu, et asjaomastel omavalitsusüksustel puudub juurdepääs maagaasivõrgule.
         
         
            Artikkel 3
            Käesolevat otsust kohaldatakse alates 1. jaanuarist 2019 kuni 31. detsembrini 2024.
            Kui nõukogu peaks aluslepingu artikli 113 alusel kehtestama üldise muudetud süsteemi energiatoodete maksustamiseks ning käesoleva otsuse artiklis 1 antud luba ei oleks sellega kooskõlas, kaotab käesolev otsus kehtivuse päeval, mil hakatakse kohaldama kõnealuseid muudetud süsteemi käsitlevaid norme.
         
         
            Artikkel 4
            Käesolev otsus on adresseeritud Itaalia Vabariigile.
         
         
            Brüssel, 17. mai 2019
            
               
                  Nõukogu nimel
               
               
                  eesistuja
               
               E. O. TEODOROVICI
            
         
         
            (1)  ELT L 283, 31.10.2003, lk 51.
         
            (2)  Nõukogu 29. septembri 2014. aasta rakendusotsus 2014/695/EL, millega Itaalial lubatakse kindlaksmääratud geograafilistes piirkondades kohaldada gaasiõli ja kütteks kasutatava veeldatud naftagaasi (LPG) vähendatud maksumäärasid vastavalt direktiivi 2003/96/EÜ artiklile 19 (ELT L 291, 7.10.2014, lk 16).
         
            (3)  Presidendi 26. augusti 1993. aasta dekreedis nr 412 jaotatakse Itaalia territoorium kuueks kliimavööndiks (A–F). Jaotus põhineb „päevakraadidel“, mis viitavad nende päevade arvule aastas, mil välistemperatuur erineb optimaalsest 20 °C ja kütmine on seega vajalik.